કચ્છ સરહદી જિલ્લો છે. આ જિલ્લાના ૯૦૦થી વધુ ગામો પૈકીનાં ૭૦૦ જેટલાં ગામો નો-સોર્સ વૉટર જાહેર થયેલાં છે. ભારતના સિંચાઈ પંચે ‘૭૦ના દાયકામાં જિલ્લાના દસે દસ તાલુકા દુષ્કાળગ્રસ્ત જાહેર કરેલા. અત્યારે પણ પરિસ્થિતિમાં વિશેષ ફરક પડ્યો નથી. ત્યારે સરહદી વિસ્તાર ઉજ્જડ ન બને તે હેતુથી કચ્છને વધુ પાણીની તાતી જરૃર છે. અત્યાર સુધી હિમાલયની પૂર્વની જે ત્રણ નદીઓનાં પાણી ભારતના ફાળે આવ્યાં છે તેમાંથી લગભગ ૮થી ૯ મિલિયન એકર ફૂટ પાણી વપરાયા વગરનું રહેતું હોવાથી તે પાકિસ્તાન તરફ વહી જાય છે. જમ્મુ કાશ્મીરના ઉરી સેક્ટરમાં લશ્કરી છાવણીમાં થયેલા હુમલામાં ૧૮ જવાનો શહીદ થયા પછી પાકિસ્તાન સામેનાં કડક પગલાંના ભાગરૃપે વહી જતાં પાણી રોકવાની કાર્યવાહી થઈ રહી છે. આ પાણી કચ્છને આપવા જોઈએ. આ માટે રાજસ્થાન કેનાલને લંબાવવાની જરૃર છે અથવા ૬ ફૂટ વ્યાસની મોટી પાઇપલાઇન નાખીને પાણી કચ્છ સુધી લંબાવી શકાય.